
Parlamentul României

Camera Deputaţilor

	

	


Comisia pentru sănătate şi familie

Bucureşti, 8 martie 2022
Nr.4c-10/239
CĂTRE
BIROUL PERMANENT

AL

CAMEREI DEPUTAŢILOR,

Vă înaintăm, alăturat, raportul  asupra proiectului de Lege pentru completarea Legii nr.458/2002 privind calitatea apei potabile,  trimis Comisiei pentru sănătate şi familie spre dezbatere, în fond, cu adresa nr.PLx.266/2019 din 5 iunie 2019. 
În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

Dr.Nelu TĂTARU

Parlamentul României

Camera Deputaţilor
Comisia pentru sănătate şi familie
Bucureşti, 8 martie 2022
Nr.4c-10/239
R A P O R T  
asupra  proiectului de Lege pentru completarea Legii nr.458/2002 privind calitatea apei potabile 
În conformitate cu prevederile  art.95 din Regulamentul Camerei Deputaţilor, republicat, cu modificările și completările ulterioare, Comisia pentru sănătate şi familie a fost sesizată spre dezbatere, în fond,  cu proiectul de Lege pentru completarea Legii nr.458/2002 privind calitatea apei potabile, trimis cu adresa nr.PLx.266/2019 din 5 iunie 2019.
Proiectul de lege are ca obiect de reglementare completarea Legii nr.458/2002 privind calitatea apei potabile. Intervenţia legislativă vizează, potrivit expunerii de motive, „ca fiecare locuinţă să beneficieze de o testare anuală gratuită a calităţii apei, urmând ca probele de apă să fie prelevate de la robinetele din locuinţa utilizatorului, de către autoritatea de sănătate publică judeţeană, inclusiv a municipiului Bucureşti, la cerere. De asemenea, se prevede că utilizatorul beneficiază, la cerere, de un filtru de apă al cărui cost este decontat de primăria din localitate, în anumite condiţii, în cazul în care, în urma măsurătorilor efectuate, se constată că apa analizată nu se încadrează în valorile prevăzute pentru parametrii de calitate ai apei potabile”.
La întocmirea prezentului raport,  Comisia a avut în vedere:
· avizul favorabil al Consiliului Legislativ (nr.129/4.03.2019);

· avizul favorabil al Consiliului Economic și Social (nr.783/19.02.2019);

· avizul negativ al Comisiei pentru mediu și echilibru ecologic (nr.4c-8/264/24.06.2019);
· avizul favorabil  al Comisiei juridice, de disciplină și imunități (nr.4c-13/500/25.06.2019);
· avizul negativ al Comisiei pentru administrație publică și amenajarea teritoriului (4c-7/236/25.06.2019);

· avizul negativ al Comisiei pentru buget, finanțe și bănci   (nr.4c-2/479/3.09.2019);
· avizul negativ al Comisiei pentru industrii și servicii (nr.4c-3/215/27.04.2021);

· punctul de vedere negativ al Guvernului (nr.1804/DPSG/17.03.2021).
Membrii comisiei au dezbătut proiectul de lege în şedinţa din 8 martie 2022. La lucrările comisiei au fost prezenţi deputații conform listei de prezență.
Senatul, în calitate de primă Cameră sesizată,  a adoptat  proiectul de lege  în şedinţa din 3 iunie 2019, în condițiile articolului 75 alineatul (2) teza a III-a din Constituția României, republicată. 

Potrivit dispozițiilor articolului 75 alineatele (1) și (3) din Constituţia României, republicată, Camera Deputaţilor este Cameră decizională.

În raport cu obiectul şi conţinutul său, proiectul de lege  face parte din categoria legilor ordinare. 
În urma finalizării dezbaterilor, membrii Comisiei pentru sănătate şi familie, au hotărât,  cu majoritate de voturi, respingerea proiectului de lege, din următoarele considerente:
      - nu se consideră oportună completarea art.7 cu un nou alineat, alin.(12), întrucât situația juridică este reglementată la art.6 alin.(2) coroborat cu alin.(3) din Legea nr.458/2002, privind calitatea apei potabile;
      - totodată, este necesar, a se face trimitere la reglementările în vigoare, care stabilesc parametrii microbiologici, chimici și indicatori ai calității apei potabile și să se prevadă în mod concret cine face prelevarea probelor de apă de la robinetele din locuința utilizatorului;

      - având în vedere că prin măsura propusă se introduc cheltuieli în sarcina unităților administrativ-teritoriale, ceea ce presupune un efort financiar ce va fi suportat din bugetele locale, este necesară respectarea prevederilor art.15 alin.(1) din Legea responsabilității financiar-contabile nr.69/2010, republicată, cu modificările ulterioare, precum și ale art.15 alin.(1) din Legea nr.500/2002 privind finanțele publice locale, cu modificările și completările ulterioare, care prevăd necesitatea prezentării fișei financiare și a indicării mijloacelor financiare pentru acoperirea majorării cheltuielilor unităților administrativ-teritoriale.
            PREŞEDINTE,                                        SECRETAR,
          Dr.Nelu TĂTARU                                Liviu-Ioan BALINT 
Întocmit,
Consilier parlamentar,Livia Spînu 

